Podsjeća na spoj Instagrama, Facebooka i Snapchata i na njoj se mogu postavljati fotografije, dnevne priče, komentirati i čitati vijesti. Holy, međutim, nije samo još jedna nova društvena mreža za pametne telefone. Hrvatski je proizvod i namijenjena je - katolicima.

Na njoj se može grupno moliti, čitati odlomke iz Biblije, razmjenjivati iskustva i zapise s vjerskih susreta i još mnogo toga. Prva je religijska mobilna aplikacija u zemlji. Raste iz dana u dan, a iako je lansirana tek prije osam dana, na njoj već ima više od dvije stotine korisnika.

Iza Holy stoji tim vjernika koji je novim tehnologijama odlučio ujediniti katolike u cijelom svijetu. - Katolici su u Hrvatskoj, ali i u svijetu povezani u svoje zajednice. Na ovaj način će se te zajednice moći ujediniti te međusobno povezati kroz našu društvenu mrežu i aplikaciju - kaže Zoran Mičuda, voditelj tima koji stoji iza projekta.

Globalna ideja

Ideja je razvijena u Startup Factoryju na zagrebačkom Žitnjaku, a s Mičudom su u timu još Marin Grbić, Franka Anić i Ivan Orehovec. Svi članovi tima su vjernici i kažu kako su uvijek razmišljali o nekom novom načinu povezivanja u zajednici. Zato su se prijavili za natječaj Razvojne agencije Zagreb i postali dio prve generacije Startup Factoryja.

- Prvotno smo mislili napraviti aplikaciju koja će turistima ponuditi na jednome mjestu sve crkvene lokacije. Ipak, kroz mentorstvo smo shvatili da možemo puno više ponuditi kroz stvaranje društvene mreže - rekao je Ivan te dodao kako aplikacija ima međunarodni potencijal, a primarni cilj im je probijanje na američko tržište.

Ideja je došla od Zorana i Ivana. Zoran studira agronomiju, a Ivan je na FER-u i kroz razgovor su došli na ideju o stvaranju društvene mreže. - Isprva me bilo sram to predložiti, ali kada mi je Ivan rekao da i on razmišlja o tome, odmah smo krenuli raditi na projektu - kaže Ivan. Uskoro im se pridružio Marin, koji je također još student FER-a, i Franka, koja je završila TVZ.

Ciljana skupina su im mladi koji intenzivno koriste društvene mreže, ali ističu kako žele potaknuti na korištenje i stariju populaciju. - Kada smo provodili intervjue ispred Zagrebačke katedrale, primijetili smo da puno starijih osoba ima pametne mobitele. Prema tome vjerujemo da će svi moći pronaći svoje mjesto za molitvu - ističe Grbić.

Podrška institucija

Jedna od najvećih želja im je da papa Franjo objavi svoj testament na njihovoj stranici. I vjeruju kako će taj dan i doći.Za sada imaju podršku Filozofskog fakulteta družbe Isusove te neformalnu podršku brojnih svećenika koji rade s mladima, a nadaju se i suradnji sa samom Crkvom. Sudjelovali su na ovogodišnjem Susretu Hrvatske katoličke mladeži u Hrvatskoj, gdje su povezivali sve sudionike susreta.

Aplikacija je javnosti dostupna od prošlog tjedna na Google trgovini, ali i prije nje su postojali načini na koje se katolička javnost mogla povezati u Hrvatskoj. Samo na ljubavnom planu. Pravi spoj je internet stranica koja služi kao spajalica za katoličku i općenito kršćansku mladež. Učlanjenje je besplatno, a kako piše na početnoj stranici, potrebno je samo postaviti sliku, predstaviti se i krenuti s dopisivanjem.

“Napravili su je katolici za katolike i općenito kršćane u dobroj vjeri te će uz mogućnost upoznavanja pokušati popratnim sadržajima odgovoriti i na mnoga pitanja iz svijeta kršćanskog udvaranja i hodanja”, stoji na stranici.

Uvode više jezika

Prije tri godine pokrenut je i online servis za upoznavanje KatSus.org, punog imena Katolički susreti. Servis je inicijalno austrijska ideja, a hrvatsku inačicu pokrenula je novinarka Vlatka Mihavec zajedno sa svojim dečkom Nevenom Kalinićem.

Na dan otvorenja stranica je brojala više od 200 korisnika, a Mihavec je istaknula kako su im velika pomoć bile redovničke zajednice koje su vijest o njima prenijeli po svim svojim župama.

Ipak, Holy je jedan potpuno nov način umrežavanja ljudi, s naglaskom na ekumenizaciju i duhovnost. Korisnicima jedina aktivnost nije upoznavanje novih ljudi, nego i širenje vjere te molitva među korisnicima. Koncipiran je baš kao društvena mreža, ali Zoran kaže kako baš zato i žele biti posebni.

- Mi ne želimo biti novi Facebook ili Instagram. Mi želimo biti nešto novo, posebno. Ako je netko s Filipina, on će moći objavljivati na svojem jeziku, isto kao i Hrvat na svojem. Cilj nije imati jednu univerzalnu kulturu, nego široku lepezu naroda, a konačni cilj nam je okupiti katolike u jednu globalnu zajednicu - rekao je Zoran.